Hendecasyllaborum seu Baiarum libri duo/1.4
Praedico, tege candidas papillas,
Nec quaeras rabiem ciere amantum.
Me, quem frigida congelat senecta,
Irritas male calfacisque: quare,
Praedico, tege candidas papillas,
Et pectus strophio tegente vinci.
Nam quid lacteolos sinus et ipsas
Prae te fers sine linteo papillas?
An vis dicere: « Basia papillas
Et pectus nitidum suaviare? »
Vis num dicere: « Tange, tange, tracta? »
Tene incedere nudulis papillis?
Nudo pectore tene deambulare?
Hoc est ad venerem vocare amantes.
Quare aut contege candidas papillas,
Et pectus strophio decente vinci,
Aut, senex licet, involabo in illas,
Ut possim iuvenis tibi videri.
Tithonum, Hermione, tuae papillae
Possunt ad iuvenis vocare munus.